AARHUS: Med lidt held kan de første passagerer sætte sig til rette i byens længe ventede letbane torsdag i denne uge. Knap tre måneder efter dagen hvor Aarhus Letbane officielt skulle have været indviet.

Som bekendt holdt den oprindelige dato for åbningen slet ikke. De sidste måneder har togene derfor kørt spøgelsestomme rundt i bybilledet uden den nødvendige godkendelse til at køre med passagerer.

Og selv om en gruppe borgere i weekenden forsøgte at hive byens elektrificerede prygelknabe ud af skammekrogen med en stor folkefest til ære for letbanen, så fortsætter det politiske slagsmål om ansvaret for den lange forsinkelse og de manglende godkendelser. Og det er en kamp med mange ringhjørner.

Under weekendens borgerdrevne happening på Havnepladsen, hvor letbanen skulle tales op af sølet, benyttede borgmester Jacob Bundsgaard (S) lejligheden til at sende en bredside af kritik af sted mod både Trafikstyrelsen og transportminister Ole Birk Olesen (LA).

- Vi oplever en styrelse, hvor der mangler politisk kontrol, og hvor magtarrogancen er så stor, at vi står tilbage med en følelse af, at vi ikke kan have tillid til styrelsen, sagde borgmesteren blandt andet.

Jacob Bundsgaard kræver desuden, at transportministeren træder ind i sagen og får hele forløbet undersøgt.

- Vores oplevelse er, at vi har leveret alt, hvad styrelsen har bedt om. Hver gang vi er kommet med noget, så er der stillet nye spørgsmål og anlagt nye kriterier. Dermed er målstregen flyttet hver gang. Det er kropumuligt at forstå, hvorfor det skal tage så lang tid, siger Jacob Bundsgaard.